Sewepassepad

Die Sewepassepad is die eerste pad wat tussen George en Knysna in die Wes-Kaap, Suid-Afrika gebou is. Dit is deur Thomas Bain gebou en in 1883 voltooi. Die pad is net suid van die Outeniekwaberge.

 Sewepasse 
Die sewe passe in volgorde vanaf George tot by Knysna is:
 Kaaimansrivierpas
 Silwerrivierpas
 Touwrivierpas
 Hoogekraalpas
 Karatarapas
 Homtinipas
 Phantompas
duimnael|300px|links|Die brug oor die Silwerrivier

 Geskiedenis 
Die eerste pas wat voltooi is, was die Phantompas in 1862. Die pas is vernoem na die spookmotte wat in die omgewing voorkom. Die pas is in 1882 herbou. Gedurende 1863 het Bain die roete tussen George en Knysna uitgelê, 'n afstand van 75 km. Die pad het die Kaaimansrivier teen 1869 bereik en Woodville eers teen 1871. Woodville is 26 km vanaf George. Die ontdekking van goud by Karatara het veroorsaak dat daar van die beplande roete afgewyk is en die pad is verder noord gebou by die Homtinirivier verby. Die Homtinipas is gedurende 1882 voltooi en die pad is amptelik in 1883 oopgestel.Passes & Poorts. Getaway. Marion Whitehead. 2010. Op Pad in Suid-Afrika. 1995. B.P.J. Erasmus. 

 Teenswoordig 
Die Sewepassepad is 'n toerisme-aantreklikheid en baie gewild onder die bergfietsryers. Daar is verskeie besienswaardighede langs die pad soos bv. die ou goudvelde by Millwood. Die bestaande N2 nasionale pad het die Sewepassepad vervang.

 Let Wel 
Die Kaaimansrivierpas tussen George en Wildernis is deel van die N2-nasionale pad en dus in werklikheid nie deel van die Sewepassepad nie.

 Verwysings 

 Bibliografie 
samountainpasses.co.za

Kategorie:Bergpasse van Suid-Afrika
Kategorie:Wes-Kaap